小圃將成
作者：胡宏
朝代：宋

paragraphs: 我愛青山好，衡山鎮南極。
連峰疊翠西池西，五峰新亭面相直。
喬嶽崢嶸天地中，飄零身寄衡山側。
衡山之峰七十二，奔走芙蓉盡供職。
紫蓋峰頭走日東，不朝芙蓉理莫測。
芙蓉峰巔栖白鶴，今人不見雙飛翼。
應是赤霄隨鳳遊，遠向青田謀雁食。
逍遥九皋鳴聞天，奇蹤只許羣仙識。
平生苦無適俗韵，置身大禹巡方域。
雲舒烟卷試懷抱，月下風前得消息。
四時有酒兼有花，百年無喪亦無得。
儘教人作畫圖傳，杖藜見我看山色。